**Էլեկտրական դաշտի լարվածություն**, նշանակումը՝ {\vec E}, վեկտորական ֆիզիկական մեծություն, էլեկտրական դաշտի հիմնական քանակական բնութագիրը։ Որոշվում է q փորձնական էլեկտրական լիցքի վրա դաշտի ազդեցության F ուժի և այդ լիցքի մեծության հարաբերությամբ՝

{\vec E}={\frac {{\vec F}}{q}}։
Սահմանումից պարզ է՝ ինչու է էլեկտրական դաշտի լարվածությունը երբեմն կոչվում էլեկտրական դաշտի ուժային բնութագիր։ Իրոք, դրա և լիցքավորված մասնիկի վրա ազդող ուժի վեկտորի միջև միակ տարբերությունը {\displaystyle 1/q} բազմապատկիչն է։

Լարվածության չափման ժամանակ q լիցքը պետք է այնքան փոքր լինի, որ էապես չփոփոխի դաշտը ստեղծող լիցքերի բաշխումը։ 
Ընդհանուր դեպքում {\vec E} լարվածությունը կախված է ժամանակից և տարածական կոորդինատներից, չնայած երբեմն կարող է նույնը լինել ամբողջ տարածության մեջ (կամ տարածության որևէ տիրույթում)։ Այս դեպքում ասում ենք, որ գործ ունենք համասեռ էլեկտրական դաշտի հետ։

Այսպիսով {\vec E}-ն վեկտորական դաշտ է, ինչը մաթեմատիկորեն տրվում է

{\displaystyle {\vec {E}}={\vec {E}}(x,y,z,t)} արտահայտությամբ։ Այստեղ {\displaystyle x,y,z}-ը տարածական կոորդինատներն են, t-ն՝ ժամանակը։

Չափման միավորները
-----------------

ՄՄ համակարգում էլեկտրական դաշտի լարվածության չափման միավորը վոլտ/մետրն (Վ/մ) է կամ նյուտոն/կուլոնը (Ն/Կլ)։

Մաքսվելի հավասարումները
-----------------------

Դասական էլեկտրադինամիկայի համար տեսական հիմք են հանդիսանում Մաքսվելի հավասարումները, որոնց ստանդարտ ներկայացման չորս հավասարումներից երեքում ներկա է էլեկտրական դաշտի լարվածությունը՝

{\displaystyle \mathrm {div} {\vec {E}}={\frac {\rho }{\varepsilon \_{0}}}\ \ \ \ \ \ \ \ \ \ \ \ \ \ \ \ \mathrm {rot} \,{\vec {E}}=-{\frac {\partial {\vec {B}}}{\partial t}}}
{\displaystyle \mathrm {div} {\vec {B}}=0\ \ \ \ \ \ \ \ \ \ \ \ \ \ \ \ \ \ \mathrm {rot} \,{\vec {B}}=\mu \_{0}{\vec {j}}+{\frac {1}{c^{2}}}{\frac {\partial {\vec {E}}}{\partial t}}}
Այստեղ {\displaystyle {\vec {B}}}-ն մագնիսական դաշտի ինդուկցիան է, {\displaystyle \rho }-ն՝ լիցքի խտությունը, {\vec j}-ն՝ հոսանքի խտությունը, \varepsilon \_{0}-ն՝ էլեկտրական հաստատունը, {\displaystyle \mu \_{0}}-ն՝ մագնիսական հաստատունը, c-ն՝ լույսի արագությունը։ 
Հավասարումները գրված են Միավորների միջազգային համակարգի միավորներով։

Կապը էլեկտրամագնիսական պոտենցիալների հետ
----------------------------------------

Էլեկտրական դաշտի լարվածությունը կարելի է արտահայտել էլեկտրամագնիսական դաշտի \varphi  սկալյար և **A** վեկտորական պոտենցիալներով.

{\displaystyle {\vec {E}}=-\nabla \varphi -{\frac {\partial {\vec {A}}}{\partial t}}}։
Մասնավոր դեպքում, ժամանակի ընթացքում չփոփոխվող (*ստացիոնար*) դաշտերի համար այս հավասարումից բխում է

{\displaystyle {\vec {E}}=-\nabla \varphi }
արտահայտությունը, ինչը ցույց է տալիս կապը էլեկտրաստատիկ դաշտի և էլեկտրաստատիկ պոտենցիալի միջև։

Վերադրման սկզբունքը
-------------------

Էլեկտրական դաշտի լարվածությունը բավարարում է վերադրման սկզբունքին (վակուումում), ըստ որի՝ մի քանի լիցքերի ստեղծած դաշտի լարվածությունը հավասար է բաղադրիչ դաշտերի լարվածությունների վեկտորական գումարին՝

{\displaystyle {\vec {E}}={\vec {E}}\_{1}+{\vec {E}}\_{2}+{\vec {E}}\_{3}+\dots }։

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 4, էջ 506)։*  |